12 दिसंबर 2011 को दिल्ली सौ साल की हो गई। 12 दिसंबर के ही दिन सन् 1911 को किंग जॉर्ज पंचम ने भारत की राजधानी कलकत्ता के स्थान पर दिल्ली को घोषित किया और इस तरह ब्रिटिश हुकूमत ने इस छोटे से शहर में व्यवसाय की अपार संभावनाओं को देखते हुए अपनी राजधानी कलकत्ता से दिल्ली स्थानांतरित कर डाली। यह तिथि ब्रिटिश इतिहास और साथ ही साथ भारतीय इतिहास का महत्वपूर्ण दस्तावेज है। इसी दिन दिल्ली में बुराड़ी के पास ब्रिटिश सरकार ने एक भव्य दिल्ली दरबार का आयोजन किया। वैसे यह भव्य दिल्ली दरबार इस तिथि से पहले 1877 और 1903 में दो बार आयोजित हो चुका था पर तीसरा दिल्ली दरबार कुछ खास था और वह कारण था - दिल्ली को नई राजधानी घोषित करना। यह जानकारी ब्रिटिश सरकार के कुछ महत्वपूर्ण लोगों को पहले से ही थी। ब्रिटिश सरकार ने अपने देश इंग्लैंड के प्रख्यात वास्तु शिल्पी एडविन लैंडसीयर लुटियन्स को दिल्ली के कायापलट के लिए बुलाया और इसके बीस साल बाद नई दिल्ली अस्तित्व में आई। राष्ट्रपति भवन, संसद भवन और इंडिया गेट लुटियन्स की वास्तुकला का ही श्रेष्ठ नमूना हैं।